**Un ceas întors**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a 'ngrămădit simţirea într-un ou

Şi orbii au plecat la vânătoare,

Sub talpa lor se-aude alt ecou,

Iar cerul s-a deschis ca o vâltoare.

Lumina-i îngheţată la mijloc,

Retina e străpunsă de-o chemare

Şi-un ceas întors, cu limbile de foc,

Ne-a dăruit o clipă de splendoare.

În labirintul lumii de apoi,

Când am schimbat omizile pe fluturi,

O lacrimă creştea în amândoi -

O galaxie într-un cuib de vulturi.

Spirale de lumină s-au deschis

Ca nuferii ce cresc doar din noroaie

Şi am păşit desculţi peste abis

Ca doi copii ce se jucau în ploaie...

În paradisul ce ne-a fost promis,

O altă umbră umblă peste ape

Şi ne-am trezit înfioraţi de vis

Când stelele veneau să se adape.